Avdekket hjul-tyver
Det vil si, bilene lå ikke helt på buken. Fronten på Olsens Mazda CX-5 var støttet opp med vedkubber. Mens to mer vanlige og noen år eldre biler sto urørt på parkeringsplassen innenfor låst bom, var samtlige hjul på tre nye SUV-er skrudd av i iskulden og nattemørket. Arild Olsen synes det var rart han ikke så slalåmskiene som lå på taket da han gikk mot bilen på Høgåsen mellom Geilo og Dagali på formiddagen palmelørdag. Hele familien var nysmurt med solkrem i ansiktet i det strålende været, med kurs for slalåmbakken. Da de kom til bilen skjønte Olsen hvorfor han ikke så skiene på taket: Der lå den nye Mazda CX-5-modellen godt nedpå, med fire gapende hull der hjulene skulle ha sittet. - Jeg ble stående og måpe og klarte ikke hisse meg opp. Det var sjokkerende å se bilen stå der på den måte. Dette var utrolig frekt, sier Arild Olsen fra Oslo. Han forteller at femåringen Herman fikk tårer i øynene og lurte på hvorfor noen gjorde sånt. Olsen jobber selv i Mazda og disponerte bilen gjennom jobben. Han anslår at verdien av de fire hjulene er cirka 20.000 kroner.Sammen med samboeren skulle han ned fra fjellet etter å ha parkert sønnen trygt hos besteforeldre dagen før. Siden har også bilen vært parkert. Olsen måtte rekvirere leiebil via forsikringsselskapet for å komme seg hjem og på jobb. - Vi reiser opp igjen onsdag før skjærtorsdag med nye hjul i bagasjen, sier Olsen. De hjulløse hyttenaboene ringte politiet. SUV-hjul er store og tunge, så de frekke tyvene må ha hatt en stor bil. Nærmeste hytte til parkeringsplassen er cirka 100 meter unna, men ingen hverken hørte eller så en lyd. Dette virker proft, mener Olsen. Operatør ved Nordre Buskerud politidistrikt, Ole Kristian Bækkedal, opplyser til VG at politiet sikret spor på stedet og at forholdet er anmeldt, men at saken ikke er etterforsket videre foreløpig.Assisterende informasjonsdirektør i If skadeforsikring, Emma Elisabeth Vennesland, sier de har vært borti tilsvarende tyverier tidligere, men at det er uvanlig. - Men vi kommer til å følge dette med falkeblikk fordi det er snakk om høye verdier, anslagsvis mellom 25.000 og 50.000 kroner per bil, og det kan være en begynnende trend, slik vi har sett med eksempelvis diesel- og airbagtyverier, sier Vennesland. Hun mener dyre SUV-hjul er lett omsettelig både via nett og i utlandet. - Det er meget utspekulert, og når bilene står på en form for bukk, er det nok ikke av hensyn til bileieren, men bare for å gjøre det enkelt for seg selv, sier hun. If skadeforsikring anbefaler bileiere å undersøke med sin forhandler om de tilbyr en type låsemutter til hjulet. - Enkelte bilprodusenter utstyrer SUV-hjul med en hjulmutter som ikke kan åpnes uten spesialverktøy, sier Vennesland. NAF Alarmsentral opplyser at hjultyverier ikke er et utpreget fenomen. - Vi kan huske at dette er skjedd to ganger tidligere i løpet av de siste årene, opplyser kommunikasjonsrådgiver Jan Ivar Engebretsen i NAF.
Tre store SUV-er liggende på buken møtte Arild Olsen og to andre bileiere på den lille hytteparkeringen palmelørdag.